Il-poplu Malti u Għawdxi ma jridx firda u mibegħda. Ma jridx politika tal-kuluri. Ma jridx politika tat-tribujiet. People can't handle hate. Qed nużaw din il-frażi bl-Ingliż għax il-perċimes tal-ħdura f'Malta din il-ġimgħa fil-Qorti qalet, "I can't handle it," meta kienet qed tisma' dak li permezz ta' kitbietha għaddiet u għadha tgħaddi minnu lin-nies, stejjer vera ta' familji lil hinn mill-politika. Tbatijiet li ħafna drabi jgħaddu minnhom dawk li ma jkollhomx x'jaqsmu u l-uniku tort li għandhom huwa li huma wlied xi politiku tal-Partit Laburista jew wieħed minn dawk li ma jaqbilx mal-klikka. Tant ma felħitx li ħarġet 'il barra mill-awla waqt li bdiet il-kawża dwar il-mandati fil-konfront tagħha. Din il-firda li ġejja minn din il-blogger in-nies jafuha; jafu x'kapaċi tagħmel permezz tal-kitba tagħha; jafu li m'hemm l-ebda limitu, la quddiem mard, la quddiem mewt, la quddiem familji u quddiem xejn. Mingħajr ma wieħed jidħol f'dak li qed jipproponi dan il-Gvern għal-liġi tal-istampa fejn qed jgħid bl-aktar mod ċar li se jneħħi l-mandati kawtelatorji u l-libell kriminali – li l-Partit Nazzjonalista ried iħalli hemm – naħseb li hija ġenerożità li ssejjaħ lil din il-blogger bħala 'ġurnalista'. L-agħar minn dan kollu huwa li Simon Busuttil mhux biss qed juża kitbietha għax qed tmexxih hi, iżda qed jadotta l-istess attitudni ta' konfrontazzjoni fil-politika li qed jimbotta, tant li jaċċetta fuq ir-radju tiegħu preżentaturi li jivvintaw relazzjonijiet li suppost għandhom ministri tal-Gvern meta dan ma jkun veru xejn. Il-PN laħaq livelli mill-iktar baxxi u jiddikjarahom. Saħansitra, il-Kap tal-Oppożizzjoni żied li jekk se jkun hemm hu se jibda jagħmel il-vendikazzjonijiet – qalha ċara u tonda f'Dissett fuq l-istazzjoni nazzjonali. Bla tlaqliq qal li se jkun qed jagħmel dan fil-konfront tal-Kummissarju tal-Pulizija. Simon Busuttil stqarr li l-ewwel ħaġa li jagħmel bħala prim ministru hija vendikazzjoni. Dik hija l-politika suppost onesta li jrid jimbotta 'l quddiem. Busuttil ammetta wkoll li qed jigdeb sfaċċatament meta ma kienx kapaċi jġib prova waħda dwar bużżieqa li ilu jonfoħ sena dwar Egrant. Huwa jibqa' lest li jnissel il-firda, it-tixwix u l-mibegħda fuq gidba li jaf li hi gidba. Dik hi l-pastażata ta' Simon Busuttil. Agħar minn dan kollu huwa li, filwaqt li qed jibqa' għaddej bil-gideb, qed jiddefendi lil nies bħal Giovanna Debono ironikament fl-istess ġimgħa li ssoktat ix-xhieda fil-Qorti, f'każ li fiha jista' jġib xi mogħdija jew xi kantun bħala prova li seħħ ir-racket li qed jiddefendi. Xi ħaġa li fil-każ ta' Egrant ma jistax jagħmel, għax din il-kumpanija tal-Panama hija ta' ditta ta' awdituri u ta' ħadd aktar. Fuq kollox qed ikompli jġib il-firda permezz ta' ħafna paroli u kliem li żmienu ilu li għadda fil-politika, kliem bħal mafja, faxxisti, korrotti għal kull ħaġa ta' xejn, li ma jibża' minn ħadd tal-Gvern (għax minn Beppe, Jason u Toni Bezzina jitwerwer) u ħafna aktar. M'għandix dubju li l-appoġġ mingħajr kundizzjonijiet lejn Salvu Mallia, spalla soda li fuqu jistrieħ biex ixerred il-ħdura, hija prova oħra ċara, jekk qatt kien hemm bżonn, kemm qed iħaddan il-konfrontazzjoni u jipprova joħloq il-ġid. Min m'għandux x'joffri bħal Simon Busuttil hekk biss jista' jagħmel: ikompli joħloq il-ħitan flok jiftaħ, jgħajjar lin-nies biex jidher ħelu ma' parti u jfixkel pajjiż sħiħ mill-andament ekonomiku bla preċedent li għaddejjin minnu. Xi ħaġa li lil Simon Busuttil tinkwetah iktar mill-agir ta' deputati minn tiegħu bħall-eks Ministru Jason Azzoprdi u Toni Bezzina. Quddiem l-iskandli ta' dawn it-tnejn deher ferm iktar seren minn kif ġab ruħu fil-Parlament meta f'idu kellu l-kuntratt tal-enerġija li raħħas il-kontijiet tad-dawl u l-ilma. Lanqas bl-istatistika dwar l-impjiegi ma ħa gost. Ipprova joħloq dubju. U, m'għandniex xi ngħidu, dwar Fitch u l-IMF ma lissinx biss kelma waħda. Però kunu afu li iktar ma jiġu minn dawn l-aħbarijiet tajba iktar se tiżdied il-provokazzjoni. Għal dan kollu rridu nwieġbu b'żewġ affarijiet: tbissima u l-id tal-ħbiberija. Min għandu l-għali jkompli jżidu!